Juan Mari Atutxa

Juan Mari Atutxa Mendiola (Areatza, 1941eko maiatzaren 18a - ) politikari bizkaitarra da.

Eusko Alderdi Jeltzalean ibilbide osoa egin du.

Hastapenak 
EAJko kidea gaztetatik, Bizkaiko Batzar Nagusietan ibili zen 1983tik 1991ra, nekazaritzaren sailean ardura hartuz tarteaz. Halaber, Lemoako udaletxean alkateordea izan zen 1987tik 1991 arte.

Sailburua 
Eusko Jaurlaritzaren Barne Sailean kargurik gorena hartu zuen 1991tik 1998 arte, Ertzaintza garapen garai funtsezkoan zela. Urte horiek ika-mika gogorrak ekarri zizkion orduko Ezker Abertzalearekin, baina latzena ETAren mehatxuak jasatea izan zen.

Legebiltzarrean 
Horren ostean, Eusko Legebiltzarrean presidente izendatu zuten (1998-2005). Kargu horretan, azken urteetan Espainiako eskuin-muturraren inguruko talde batek jomugan ipini zuen, Gorka Knörr eta Kontxi Bilbaorekin batera, Alderdien Legea delakoa aplikatzeari uko egin ondoren. Horren ondorioz, geroago inputatua eta kondenatua izan zen Atutxa doktrina izenaz ezagutu zen prozesua erabilita. Handik urte batzuetara, Giza Eskubideen Europako Auzitegiak Espainia zigortu zuen. Atutxari, Knörri eta Bilbaori «epaiketa bidezkorako eskubidea» urratu zietela esan zuen.

Erretiroa 
Politika utzita, gaur egun Sabino Arana Fundazioaren presidentea da.

Toki izenak 
Lemoako (Bizkaia) Udalak Juan Mari Atutxa sailburu izandako garaia kale baten izenarekin gogoratzen du.

Kanpo loturak 
  Sabino Arana Fundazioa

Erreferentziak 

Areatzarrak
Sabino Arana Fundazioa
Eusko Legebiltzarreko mahaiburuak
Bizkaiko politikariak
Eusko Jaurlaritzako Sailburu ohiak
Jelkideak
Eusko Legebiltzarreko legebiltzarkideak V. legegintzaldian
Eusko Legebiltzarreko legebiltzarkideak VI. legegintzaldian
Eusko Legebiltzarreko legebiltzarkideak VII. legegintzaldian
Eusko Legebiltzarreko legebiltzarkideak VIII. legegintzaldian